ከዚህ ትንትና ስንነሳ፣ ሻብያ በአጀማመሩም ባይሆን፣ የኋላ ኋላ በአሜሪካኑ የስለላ ድርጅት የወደቀና በአረቦች የሚደገፍ ነው። የሚካሄደውም ጦርነት በእነሱ እየተደገፈ ነበር። መለሰ ዜናዊና ግብረ-አበሮችም የእንግሊዝ የስለላ ድርጅትና የኋላ ኋላ ደግሞ የሲአይኤ ምልምሎች ናቸው። የኦሮሞ ነፃ አውጭ ድርጅት(OLF) የሚባለውም በአንዳንድ የምዕራብ አውሮፓ አገሮች የስለላ ድርጅቶችና የፕሮቴስታንት ቸርች የሚደገፍ ነበር። አሜሪካንም ሆነ አውሮፓውያን የነፃ አውጭ ለሚባሉት ድርጅቶች የሚሰጧቸው ዕርዳታ ተጨቆኑ የሚባሉ ብሄረሰቦችን በእርግጥ ነፃ ለማውጣትና የሳይንስና የቴክኖሎጂ ባለቤት ለማድረግ ሳይሆን አገራችንን በጦርነት በመወጠር እንድትበታተን ማድረግ ነው። ይህ ዐይነቱ የአውሮፓና የአሜሪካን የፖለቲካ ኤሊቶች፣ ከዴሞክራቶች፣ እስከ ሶሻል ዲሞክራቶችና ኮንሰርቫቲቮች ድረስ የሚከተሉት ፖለቲካ በመሰረቱ እነካንታና ሌሎች የፖለቲካ ፈላስፋ ምሁራን የነደፉትን በአገሮች መሀከል ሊኖር የሚገባውን በመከባበር ላይ የተመሰረተ ግኑኝነት የሚጻረር ነው። የአሜሪካንና የአውሮፓ የፖለቲካ ኤሊትም ሆነ የሚሊታሪ ኢንዱስትሪ ውስብስብ የሚከተሉት ፖሊሲ አብዛኛውን ጊዜ የተወሰደው ከእንግሊዙ የሊበራል ፈላስፎች፣ በተለይም ከእነ ሆበስ ነው ማለት ይቻላል። በዚህም ፍልስፍና መሰረት ማንኛውንም አገር እንደተቀናቃኝና እንደዋና ጠላት አድርጎ ማየት በተለይም የእንግሊዞች የውጭ ፖሊሲና ከባርያ ንግድና ከቅኝ-ግዛት ፖሊሲያቸው ጋር የተያያዘና የነጭ ኦሊጋርኪውን መደብ የበላይነት የሚያሰፍንና፣ በዚያም መጠንም በየአገሮች ውስጥ ጤናማማ ተከታታይነት ያለው ዕድገት እንዳይኖር የሚያደርግ የውጭ ፖሊሲ ነው። የአሜሪካንን የውጭም ሆነ የውስጥ ፖለቲካ ስንመለከት ከክርስቶስ ልደት በፊት በ5ኛው ክፍለ-ዘመን በአራቱ ታይራኖች በአቴን የሰፈነውን በጦርነትና በስግብግብነት ላይ የተመሰረተውን ሁሉንም ለእኔ ይገባኛልና ካለኔ ፈቃድ ምንም ነገር ለማድረግ አትችሉም የሚለውን የአገዛዝ ፍልስፍና የሚያረጋግጥ ነው። ፕላቶ ሶክራተስን በመመሰል ጆርጂያስ በሚለውና በቀደመው ክርክሩ የሚያነሳውና ለማስተማር የሚጥረው በሰብአዊነትና በፍትሃዊነት ላይ እንዲሁም በጦርነትና በስግብግብነት(Power and Greed) በተመሰረተው መሀክል ያለውን የፖለቲካ ፍልስፍና ልዩነት ነው። ስለሆነም አሜሪካን ቀደም ብሎም በኋላ የኢምፔሪያሊዝምነት ሚና ከቀተቀዳጀ ጀምሮ የሚያካሂደው የውጭ ፖለቲካ በአምስተኛው ክፍለ-ዘመን ከክርስቶስ ልደት በፊት የአቴኑ ገዢ የነበረው እነ ፐሪክለስ ያካሂዱ የነበረውን በበላይነት ላይ የተመሰረተ ፖለቲካ ነው ብሎ መናገር ይቻላል። ለዚህ ደግሞ ከሲአይኤ በስተቀር ሌላ 17 ያህል የመንግስ አካል የሆኑ የስለላ ድርጅቶችና የሚሊታሪውና የፖሊሱ አደረጃጀት ሁኔታ በደንብ የሚያረጋግጡ ናቸው። ሲአይኤ ብቻ በዓመት $100 ቢሊዮን ባጀት ሲኖረው፣ የሚሊታሪው ባጀት ደግሞ በዓመት $700 ቢሊዮን ያህል ነው። ከዚህም በላይ ትላልቆቹ የጦር መሳሪያ ፋብቭሪካዎች በአሜሪካን ምድር የሚገኙና በሺህ ድሮች ከመንግስቱ መኪና ጋር፣ በተለይም ከፔንታጎን ጋር የተያያዙ ናቸው። የእነዚህ ሁሉ ተግባር ሌላ ሳይሆን በዓለም አቀፍ ደረጃ ጦርነት የሚመጣበትን ምክንያቶች መፍጠርና እንደኛ የመሳሰሉ አገሮችን ጦርነት ውስጥ እንድንገባ በማድረግ ያለ የሌለ ኃይላችንና ሀብታችንን እንድንጨርስ ማድረግ ነው። የአሜሪካ መንግስት ለሚሊታሪውና ለስለላ ድርጅቱ ይህንን ያህል ገንዘብ እየመደበ በሌላ ወገን ግን የህብረተሰቡን ንቃተ-ህሊና ለማዳበር፣ የስራ መስክ ለመክፈት፣ለማህበራዊና ለጤንነት፣ እንዲሁም ደግሞ ለትምህርት የሚያወጣው ወጭ ዝቅተኛ ነው። በዚህም ምክንያት የተነሳና በልዩ ዓይነት መልከ በተዋቀረው የአሜሪካን ካፒታሊዝም የአመራረትና የፍጆታ አጠቃቀም ሁኔታ የተነሳ በከፍተኛ ደረጃ ቁጥሩ ጥቂት የማይባል ህዝብ በጣም አደገኛ(Aggressive) አስተሳሰብ አለው። በየቀኑ ብቻ በጠቅላላው አሜሪካን ምድር ወደ 700 ያህል ሰው በጠብመንጃ እንደሚገደል ይነገራል። ቢያንስ ግማሽ ያህል የሚሆነው የአሜሪካን ህዝብ ንቃተ-ህሊናው በጣም ደካማ እንደሆነ ይነገራል። ስለሆነም ነው በአሁኑ ምርጫ 70 ሚሊዮን ያህል ህዝብ ፕሬዚደንት ዶናልድ ትረምፕን የመመረጠው። ይህም የሚያረጋግጠው ህዝቡ ለመመረጥ ብሎ የሚመርጥ እንጅ ይህን ያህልም ስለ ፖለቲካና ስነ-ስርዓት ስላለው ህብረተሰብና ስለ መንግስት ሚና የተረዳ በመሆኑ አይደለም። ይህንን ዐይነቱን ሊበራል ዲሞክራሲና ነፃ ገበያ ብለው ይነግሩናል። የዓለም ማህበረሰብም ይህንን ዐይነቱን የህብረተሰብ ሞድሌ መከተልና ተግባራዊ ማድረግ አለበት ይሉናል። ይሁንና ግን ከፕላቶን እስከ ላይብኒዝ ያሉት ፈላስፋዎች በሙሉ እንደዚህ ዐይነቱ በስግብግብነትና በአመጽ ላይ የተመሰረተ አገዛዝና ህብረተሰብ በዘለዓለማዊ ጦርነት እንደሚኖሩ ነው። ስለሆነም ይሉናል፣ የሰው ልጅ ከእንደዚህ ዐይነቱ አደገኛ አስተሳሰብ ለመላቀቅ የግዴታ የማሰብ-ኃይሉን በመጠቀም ፍትሃዊነት የሚኖርበት ስርዓት ለመመስረት መጣር አለበት። በየጊዜውም ራሱን መጠየቅና መመርመር አለበት ይሉናል። በአገራችን ምድር ከአርባ ዓመታት በላይ በፖለቲካ ስም የሚንቀሳቀሱትን ድርጅቶችና የየመንግስቶቻችን አወቃቀርና የፖለቲካ ፍልስፍና በምንመረምርበት ጊዜ መሰረቱ በዚሁ ዐይነቱ የአሜሪካ አመጸኛ የፖለቲካ ፍልስፍና የተዋቀረ ነው። በሊበራል ስም እዚህና እዚያ የሚንቀሳቀሰው አገር ወዳድ ነኝ እያለ የሚያስቸግረንና ወጣቱን የሚያሳስተው ሁሉ ስልጣን ከወጣ በኋላ የመጨረሻ መጨረሻ እንደዚህ ዐይነቱን ጨቋኝ ስርዓት ለመመስረት ነው። የአገራችንን ሁኔታ ለየት የሚያረገው ነገር ይህንን ዐይነቱን አግሪሲብ ፖለቲካና መንግስታዊ አደረጃጀት የሚቃወምና የተሻለ አስተሳሰብ አለመኖሩ ነው። ከዚህም በላይ ይህ ዐይነቱ ፍልስፍና በአገራችን ፖለቲከኞች ተቀባይነቱን ያገኘው ፊዩዳላዊ በሆነ የአስተሳሰብ ስሌት ውስጥ ነው። ዘመናዊ የሚመስሉና ፊዩዳላዊ አስተሳሰቦች አንድ ላይ ሲጣመሩ ደግሞ በጣም አደገኛ የሆኑ የህብረተሰብ ክፍሎችን ይፈጥራሉ። ይህንን በሚመለከት ሰፊ ጥናት ተካሂዷል።